憶舊言懷寄江寧道卿龍圖
作者：宋祁
朝代：宋

paragraphs: 下蔡行差近，金陵路更東。
忉忉成念遠，咄咄但書空。
恩厚容藏疾，時亨遂諱窮。
祿慚千石守，老謝一錢翁。
憶昨趨陪日，仍緣班序同。
我生真寡合，君量自旁通。
散袠疑皆瑩，忘疲宴屢終。
聯驂屬車後，數會未央中。
禁樹排頭碧，衙旗曳尾紅。
籠街接騶士，賜管鏤宮工。
慈豆分堯箑，歌雲識沛風。
斯文誠有屬，吾道豈常隆。
泰市俄驚虎，鈞天亟駭熊。
塵埃忽蒙自，桃李併來蟲。
箕次橫長舌，飈輪走轉蓬。
歇芳間鷤鴂，禦溼問芎藭。
可笑矜疏節，私憐抱朴忠。
望霄嗟墜雨，歛翼避虛弓。
尚忝銀符密，貪誇隼旆雄。
玉魚供晝啜，珠米報秋豐。
病久衰還早，身閒意愈沖。
虧全從月蚌，喜怒任狙公。
急景沉歡緒，長波隔訊筒。
南飛俱似鵻，北嚮未如鴻。
二閣懷趨走，重閽限鬰蔥。
惟應心報國，丹赤鬭江楓。